Video: ‘Bedelaar’ toe ŉ gryp-en-spaander-aanvaller‘n Skermskoot uit die video. Die video volg onderaan die berig. ŉ Gryp-en-spaander-aanvaller wat homself as ŉ bedelaar voordoen, is op video afgeneem waar hy Donderdagaand op ŉ niksvermoedende slagoffer tydens spitsverkeer in Johannesburg toegeslaan het. Craig Jennings het die voorval met ŉ aanboordkamera op sy voertuig afgeneem en op YouTube gelaai. Jennings skryf die voorval het omstreeks 18:20 op ŉ brug in Witkoppenweg naby die Cambridgeweg-kruising plaasgevind. Dit wil voorkom of die verdagte langs die pad bedel, terwyl ŉ tweede man vir sy makker uitkyk en hul ontsnappingsroete oophou. Die verdagte loer blitsig by die vroulike slagoffer se voertuig in, staan dan terug, gooi iets na die venster en duik dan in die motor in. Kort daarna spring hy en sy vermeende medepligtige oor die versperring langs die brug en verdwyn uit sig. Jennings het gesê die vrou het ŉ snywond aan haar arm opgedoen en was sigbaar geskok. Haar voertuig se vensters het kleefband op om gryp-en-spaander-aanvalle te voorkom. Die vrou se selfoon is gesteel. Hy doen ŉ beroep op mense om nie waardevolle items oop en bloot in voertuie te los nie. Volgens André Snyman, stigter van die misdaadbekampingsorganisasie eBlockwatch, is die spesifieke gebied ŉ probleemarea, nes enige brug wat ŉ besige pad kruis en waar daar nie ŉ afrit is nie. Die verdagtes se wegkommotor staan gewoonlik onder die brug geparkeer en is maklik toeganklik vir die oortreders wat soontoe vlug terwyl die slagoffer bo die brug gestrand is. Die polisie was nie onmiddellik vir kommentaar beskikbaar nie.